b'\n_START_ARTICLE_\nMirna Reynolds\n_START_SECTION_\nOtro\xc5\xa1tvo\n_START_PARAGRAPH_\n\xc5\xbde v zelo mladih letih je pokazala veselje do glasbe. Sicer srame\xc5\xbeljiva in mirna pun\xc4\x8dka se je ob prepevanju popolnoma sprostila in pozabila na strah in mamino krilo. Pela je v \xc5\xa1olskem pevskem zboru, za\xc4\x8dela igrati klavir v glasbeni \xc5\xa1oli, obiskovala plesno \xc5\xa1olo in postala \xc4\x8dlanica otro\xc5\xa1kega pevskega zbora RTV Slovenija. A je kmalu spoznala, da ji to ni dovolj in da \xc5\xbeeli postati \xc4\x8disto prava pevka, kot je bila takrat Hajdi, ki jo je Mirna obo\xc5\xbeevala.\n_START_SECTION_\nFoxy Teens (1996-2005)\n_START_PARAGRAPH_\nNjene sanje so kmalu postale resni\xc4\x8dnost, saj je leta 1996 zakorakala na glasbeno prizori\xc5\xa1\xc4\x8de s skupino Foxy teens. \xc5\xa0tiri mlade deklice so slovensko publiko presenetile predvsem z vedno namazanimi jeziki. Skupina je delovala 9 let, v tem \xc4\x8dasu pa do\xc5\xbeivela marsikaj. Punce so posnele 5 studijskih albumov, 2 dokumentarna filma, 12 videospotov, dvakrat zmagale na festivalu Slovenska popevka in nastopile na mnogih koncertih...\n_START_SECTION_\nSolo kariera\n_START_PARAGRAPH_\nPo devetih letih je skupina Foxy teens prenehala z delovanjem. Mirna je prav kmalu ugotovila, da so petje, ustvarjanje glasbe in nastopanje postali prevelik del njenega \xc5\xbeivljenja, da bi po\xc4\x8dela kaj drugega. Zato je stopila na samostojno glasbeno pot in sicer s pesmijo Zdravnik. Posnela je videospot, ki je bil precej druga\xc4\x8den od njenih prej\xc5\xa1njih izdelkov, saj ni bil ve\xc4\x8d nedol\xc5\xbeen najstni\xc5\xa1ki, ampak precej provokativen. Pesem Zdravnik je postala uspe\xc5\xa1nica._NEWLINE_Poletje 2006 je bilo v znamenju polulane roza oblekice. Mirna je namre\xc4\x8d s pesmijo Muca nastopila na festivalu Melodije morja in sonca 2006, kjer je nehote postala material za naslovnice, ko jo je na odru polulala njena ma\xc4\x8dka Laura. Ker je vajena pritiska medijev, se na to ni ozirala, pa\xc4\x8d pa je posnela \xc5\xbee drugi video. Ljudje niso povsem takoj dojeli, da pesem Muca govori o geju, saj je vso pozornost pobrala dvoumnost besede muca. Zato je Mirna za glavno mo\xc5\xa1ko vlogo v videu izbrala ex Barovca, Borisa Buk\xc5\xa1ka in s to gesto tudi opozorila na problem homofobije._NEWLINE_Po poletju 2006 se je za Mirno za\xc4\x8delo novo obdobje - tokrat bolj v smislu avtorstva, kot pa pevske kariere. Pri\xc4\x8dela je delati kot tekstopiska in je napisala kar nekaj besedil za druge izvajalce, najbolj pa je ponosna na besedilo skladbe Jutri (Domen Kumer). Poleg tega je aktivno sodelovala pri ustvarjanju nekaterih glasbenih projektov in pri\xc4\x8dela delati tudi kot spremljevalna vokalistka. V tem obdobju je zamenjala svoje bivali\xc5\xa1\xc4\x8de in se iz Ljubljane preselila v Maribor, kjer je nekaj \xc4\x8dasa delala tudi kot voditeljica jutranjega programa z Robertom Ro\xc5\xa1karjem na radiu Net FM. A ker je \xc5\xbee mo\xc4\x8dno pogre\xc5\xa1ala odre, je spet nastopila na festivalu Melodije morja in sonca 2007 , tokrat s skladbo Motor. Na tem istem festivalu je kot avtorica besedil sodelovala \xc5\xa1e pri \xc5\xa1tirih drugih izvajalcih._NEWLINE_Jesen 2007 je za Mirno pomenila kar nekaj velikih prelomnic, tako na poslovnem kot tudi zasebnem podro\xc4\x8dju. Zamenjala je krog prijateljev, radijsko postajo, na\xc4\x8din \xc5\xbeivljenja in avtorsko ekipo, ter se preselila nazaj v Ljubljano. Spremenila je tudi zunanjo podobo in stil glasbe. Rezultat vseh sprememb je bila pesem Grenka kri. Za skladbo Grenka kri je posnela tudi videospot, kjer se je predstavila \xc4\x8disto druga\xc4\x8de, kot so je bili vajeni poslu\xc5\xa1alci pred tem: tokrat ve\xc4\x8d ni bila afnasta blondinka._NEWLINE_Februarja 2008 so se Mirni z nastopom na festivalu Ema izpolnile otro\xc5\xa1ke sanje. Predstavila se je s hitro skladbo Lepi fantje, za katero besedilo je napisala sama in s tem na svoj hudomu\xc5\xa1en na\xc4\x8din podkrepila teorijo, da mo\xc5\xa1ki pa\xc4\x8d niso kos \xc5\xbeenskim \xc4\x8darom in pretkanosti._NEWLINE_Konec pomladi 2008 je Mirna s skladbo Kavboj ponovno za\xc4\x8dela sodelovanje s staro ekipo. Domen Kumer, Steffanio in Mirna so se spet zdru\xc5\xbeili ob ustvarjanju pesmi Kavboj. Mirna je tudi ponovno za\xc4\x8dela z nastopi.\n_START_SECTION_\nVrnitev na sceno\n_START_PARAGRAPH_\nPo skoraj letu dni premora se je Mirna Reynolds oktobra 2009 vrnila na slovensko glasbeno sceno z emocionalno balado Pun\xc4\x8dka iz porcelana, ki je zgodba \xc5\xbeenske, katere \xc5\xbeivljenje je zaznamovala vojna med star\xc5\xa1ema, ki se je \xc5\xa1e predobro spominja iz otro\xc5\xa1kih dni. Gre za Mirnino iskreno izpoved. V minulih mesecih je Mirna kot tekstopiska sodelovala z mnogimi slovenskimi glasbeniki (Nu\xc5\xa1a Derenda, Domen Kumer, Turbo angels, Peter Janu\xc5\xa1, Tangels,\xe2\x80\xa6).'